P r e d k l a d a c i a     s p r á v a
Národná rada Slovenskej republiky dňa 18. mája 2001 prijala zákon  č. 255/2001 Z. z., 
ktorým sa mení a dopĺňa zákon NR SR č. 162/1995 Z. z.  o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení zákona NR SR č.222/1996 Z. z. o organizácii miestnej štátnej správy a  o zmene a doplnení niektorých zákonov v znení neskorších predpisov. 
Podľa tejto novely sa s účinnosťou od 1.1.2002 zriaďujú miestne orgány štátnej správy 
na úseku katastra. Miestnymi orgánmi štátnej správy na úseku katastra budú v sídlach krajov katastrálne úrady a  v sídlach okresov správy katastra.
          Podľa § 79 b) novely katastrálneho zákona ako aj podľa dôvodovej správy k tomuto zákonu, ktorá bola vládou SR schválená, prešli práva a povinnosti z pracovnoprávnych vzťahov zamestnancov krajských úradov a okresných úradov na úseku katastra (podľa zákona) a zamestnancov, ktorí zabezpečujú ekonomické a iné činnosti nevyhnutné pre riadny chod organizácie (podľa dôvodovej správy) na katastrálne úrady. Pod pojmom presun výkonu štátnej správy treba rozumieť nielen presun zamestnancov katastrálnych odborov ale aj alikvótnu časť zamestnancov iných odborov, ktorí zabezpečujú činnosti personálne, ekonomické a i.
           V snahe zabezpečiť riadny chod nových katastrálnych úradov je nevyhnutné, aby z kapitol krajských úradov bol v prospech novovytváraných katastrálnych úradov v každom kraji oddelimitovaný počet v priemere 12 zamestnancov vrátane mzdových nákladov, odvodov do poisťovní a alikvótna čiastka bežných výdavkov. Tento postup v súlade so zásadným stanoviskom Ministerstva financií SR nezvyšuje ďalšie výdavky štátneho rozpočtu. Plne reflektuje skutočnosť, že pri značnom znížení počtov zamestnancov všeobecnej štátnej správy dôjde k primeranému zníženiu  ekonomického aparátu, ktorý ale na druhej strane bude nepostrádateľný v sieti špecializovanej štátnej správy na úseku katastra nehnuteľností.
	Pri prerokovaní pripomienok nedošlo medzi zástupcami Ministerstva financií SR a zástupcami krajských úradov k úplnej zhode, pričom Ministerstvo vnútra SR nemalo zásadné pripomienky voči delimitácii 96 zamestnancov plniacich ekonomické a súvisiace činnosti v prospech budúcich katastrálnych úradov. Z toho dôvodu je materiál predkladaný na rokovanie vlády SR s rozporom a návrh uznesenia vlády SR v 2 alternatívach. V alternatíve „A“ sa predpokladá vyhovieť zásadnému stanovisku Ministerstva financií SR.  V alternatíve „B“ sa predpokladá delimitácia z kapitol krajských úradov 41 zamestnancov a finančné potreby na ostatných 55 zamestnancov by boli riešené z prostriedkov Všeobecnej pokladničnej správy  podľa navrhovanej zmeny štruktúry v návrhu uznesenia vlády SR v alternatíve „B“ bod C.1.